Jytte Andersen (S), 1999-11-24:
Tak igen for tilslutningen til forslaget!
Selv om der ikke er så mange ordførere, der har forholdt sig til det, så har jeg jo undervejs fået et indtryk af, at næsten alle partier tilslutter sig.
Igen til hr. Harald Kjøller, som ikke synes, at det kan være noget problem at følge Konkurrencestyrelsen
: Altså det, man jo skal være opmærksom på, er, at Konkurrencestyrelsen jo i virkeligheden primært gerne ville undgå autorisation eller i hvert fald finde en anden form for autorisation. Over for det står så et politisk krav om sikkerheden, om kvalitetsstyringen, om uddannelsen - og sikkerheden, det er jo primært af hensyn til forbrugerne.
Konkurrencestyrelsens indvending eller forslag står altså ovre på den ene side, og ovre på den anden side står altså en samlet branche, som gerne vil fastholde sit område.
Her er der så skåret igennem, kan man sige, ved, at vi nu laver nogle åbninger i den meget lukkede autorisation, der er i dag.
Spørgsmålet her er så, hvor meget man skal kunne åbne og samtidig bevare branchens - for det er jo sådan set også vigtigt - støtte, opbakning og medspil i lovgivningen og i det efterfølgende bekendtgørelsesarbejde og i det efterfølgende praktiske arbejde.
Det er en balance, og jeg synes egentlig, at balancen er lykkedes ganske godt.
Derfor er jeg ikke i dette øjeblik indstillet på at følge Konkurrencestyrelsens indvendinger, fordi vi netop har fået de åbninger i det, som jeg synes er forsvarlige, som regeringen synes er forsvarlige. Så vil jeg godt gøre en enkelt bemærkning sådan mere principielt: Der er flere ordførere, der har henvist til høringssvarene.
Nu er det jo sådan, at der er sket noget fra høringssvar til lovforslag, men det kan være en selvstændig øvelse, kan man sige, under udvalgsarbejdet at finde de der fikspunkter: Hvor er det faktisk så, lovforslaget har ændret sig?
For det har det jo på ganske mange områder i forhold til de mere kritiske bemærkninger, der er kommet i høringssvarene.
Det er jo sådan dybest set også derfor, man har en høringsproces.
Så vil jeg også godt tilkendegive, at der selvfølgelig i bekendtgørelsesarbejdet skal tages hensyn til praktiske aktører.
Men der skal vel dybest set også tages hensyn
til det private menneske, den private forbruger, hvis interesser ikke altid varetages af aktøren, i hvert fald ikke umiddelbart.
Aktørerne i det her forslag og i det tidligere forslag tilhører jo en branche, som er topkvalificeret, og som både har en faglig stolthed med hensyn til det, de laver, og er optaget af sikkerheden og jo også er optaget af, at der ikke er nogen andre, der ligesom skal ind på markedet.
Og dér er det jo, vi her har sagt, at forbrugeren kan godt lidt selv, det private menneske kan godt lidt selv.
Derfor er der både de praktiske aktører og vores politiske forpligtelse til at varetage forbrugernes interesser i det her og også sørge for, at der er noget logik i et forslag, altså den logik, der siger, at hvis fru Hansen kan lave noget, gå ned og købe en vandhane eller et aggregat og så få en fætter til at lave det, så skal vedkommende fru Hansen da have lov til det.
Det er i hvert fald det mål, jeg forfølger i det her.
Det fører mig så frem til fru Annie Lunde Hansen
: Jeg har ikke selv set det indslag, der var i tv i går.
Jeg har forstået, at der sådan overordnet har været en tilslutning til forslaget.
Det er selvfølgelig dejligt at få dét fra TV-Avisen, aftenen før et lovforslag skal behandles, men, men, men: Der har åbenbart også været det der eksempel med, at købte fru Hansen, for nu at holde sig til hende, det her aggregat og fik en anden til at sætte det op og i øvrigt udmærket, så faldt garantien væk. Det holder simpelt hen ikke retligt.
På den måde kan en branche ikke dække sig ind mod, at der faktisk nu åbnes for, at fru Hansen godt selv kan.
Så det holder ikke i byretten, eller hvor man skal gå hen med sådan en sag.
Men jeg synes, at det er et meget relevant spørgsmål at bringe op, og det er meget vigtigt at få givet det statement, også i form af en besvarelse af et konkret spørgsmål, hvad jeg selvfølgelig meget gerne vil og egentlig synes kan være nødvendigt, også signalmæssigt i forhold til de virksomheder, der jo så også er en del af branchen, som producerer vandhanerne.
De er faktisk nødt til at få at vide, at den går altså ikke.
Og jeg er glad for, at der også er andre partier, der ikke vil acceptere det.
Jeg synes faktisk ikke, at det er så smagfuldt, hvis man kan sige det på den facon.